«Հայաստանյան վերջին իրադարձությունները հանգեցրին արմատական ընդդիմության կողմից արհեստականորեն փչված «ժողովրդավարական հեղափոխության» փուչիկի արագ ու շռնդալից պայթյունին: Այլ կերպ չէր էլ կարող լինել», - գնահատում է «Հայոց աշխարհ» թերթը, միաժամանակ, սակայն, շեշտելով. - «Նորանոր փրկիչների ծնունդը կանխելու համար իշխանությունը պետք է կարողանա իր դրոշի ներքո միավորել ու հաշտեցնել ուժ եւ արդարություն հասկացությունները: Վերջին իրադարձություններն ապացուցում են, որ արդարության համար պայքարը ոչ միայն իշխանության, այլեւ երկրի ապագայի համար պայքարի վճռորոշ օղակ է, որտեղ իշխանությունը կարող է տանուլ տալ, եթե արագորեն եւ ճիշտ ժամանակին արդարության դաշտը չխլի ներկա թույլ ու կոտորակված ընդդիմության ձեռքից: Ի՞նչ է սա նշանակում». - «Հայոց աշխարհ»-ի մեկնաբանը, մասնավորապես, թվարկում է. - «Պետք է պաշտոնատար անձանց, նրանց ընտանիքների անդամների եւ անմիջական շրջապատի համար սահմանել բարքերի, կենցաղի, հասարակության հետ շփումների, զեխության ու ավելորդ ցուցամոլության դրսեւորումների կանխման այնպիսի կոշտ նորմեր, որոնց ցանկացած խախտումը լավագույն դեպքում կպատժվի զբաղեցրած պաշտոնից հեռացումով: Պետությունը պարտավոր է հասարակությանը պաշտպանել հարստանալու շնորհիվ տնտեսական ուժը իրավունքների անհավասարության վերածող ձեռներեցների, նրանց ընտանիքների անդամների պարզ-ասիական զոռբայություններից»: Խիստ կարեւորվում է եւ կոռուպցիայի դեմ պայքարի ու սոցիալական արդարության վերականգնմանն ուղղված կոնկրետ, հստակ ու համակարգված քայլերի ձեռնարկումը՝ ամենեւին էլ չվախենալով իշխանության թուլացման հեռանկարից: